El cinema Tívoli estrena el febrer amb ‘El callejón de las almas perdidas’ i ‘Valentina’
2025-07-24

El cinema Tívoli de Burjassot estrena el mes de febrer presentant una cartellera que, com sempre, inclou estrenes per a tots els públics i per a tots els gustos. I per a obrir boca, amb el primer cap de setmana del mes, el 4 i el 6 de febrer, arriba una de les súper estrenes del 2022: El callejón de las almas perdidas, la nova pel·lícula de Guillermo del Toro arriba al cinema local, juntament amb una nova proposta per al públic infantil: Valentina.

Guillermo del Toro, responsable de títols tan aplaudits com El laberinto del fauno o La forma del agua presenta ara El callejón de las almas perdidas, una peça de cinema negre al més pur estil dels anys 40, les projeccions de la qual al cinema Tívoli seran el divendres 4 de febrer, a les 22.30 h i el diumenge 6 de febrer, a les 19.30 h. Amb un repartiment de luxe al capdavant del qual estan Bradley Cooper, Cate Blanchet i Rooney Mara, del Toro signa aquest remake de ‘El callejón de las almas perdidas’ (Nightmare Alley) de 1947. En la trama, corre el final dels anys 30 als Estats Units. Stanton Carlisle, un home que tracta de forjar-se un futur prometedor acaba treballant en un circ, on coneix a tota mena de personatges singulars als quals sabrà traure’ls partit. És el cas de Molly, una jove extraordinària amb la qual Stanton marxarà a la ciutat per a crear el seu propi espectacle. Però, no satisfet amb aquest primer triomf, Stanton s’aliarà amb una misteriosa dona anomenada Lillith amb la qual ordirà un perillós pla.

Com a alternativa al cinema negre, arriba també el primer cap de setmana de febrer una proposta per al públic familiar i infantil. Es tracta de Valentina, la primera pel·lícula d’animació protagonitzada per una xiqueta, Valentina, amb Síndrome de Down. La pel·lícula, dirigida per Chelo Loureiro, està nominada a la Millor Pel·lícula d’Animació en la pròxima edició dels Premis Goya 2022, que tindrà lloc el pròxim 22 de febrer a València. Valentina es projectarà al cinema Tívoli el divendres 4, a les 19.30 h i el diumenge 6 de febrer, a les 16. 30h.

La història presenta a una xiqueta que vol ser trapezista però que creu que no arribarà a aconseguir-ho per tindre síndrome de Down. No obstant això, un viatge màgic li descobrirà tot allò de què és capaç. La seua àvia, companya de jocs, aprenentatges i cançons, li assegura que, si les erugues aconsegueixen convertir-se en papallones, res és impossible. També li ensenyarà que mai s’haver de perdre la il·lusió ni les ganes d’aprendre, les mateixes que ella posa, encara a la seua edat, en el seu afany per convertir-se en directora d’orquestra.

Conforme avanç el mes de febrer, per la pantalla del cinema Tívoli desfilaran altres pel·lícules d’estrena com Uncharted (divendres 11 i diumenge 13), Llunàtics, pel·lícula d’animació infantil en valencià (divendres 18 i diumenge 20) i El método Williams (divendres 18 i diumenge 20).

A través d’http://cultura.burjassot.org/ es poden consultar els horaris de projecció de les pel·lícules, així com adquirir les entrades telemàticament, a un preu únic de 4 euros. També es poden adquirir les entrades en taquilla des d’una hora abans de l’inici de la projecció. El protocol COVID-19 actual al cinema Tívoli obliga a presentar el certificat COVID abans d’accedir a l’edifici, així com a l’ús de la mascareta durant tota la pel·lícula, a excepció de quan s’estiga consumint menjar o beguda.